钦定古今图书集成/明伦汇编/官常典/第005卷 > 易经 > 《豫卦》
## 钦定古今图书集成/明伦汇编/官常典/第005卷 > 易经 > 《豫卦》

九四，由豫，大有得，勿疑。朋盍簪。

〈程传〉四大臣之位，六五之君，顺从之以阳刚而任上之事，豫之所由也，故云“由豫。”“大有得”，言得大行其志，以致天下之豫也。“勿疑，朋盍簪”，四居大臣之位，承柔弱之君，而当天下之任，危疑之地也。独当上之倚任，而下无同德之助，所以疑也。唯当尽其至诚，勿有疑虑，则朋类自当盍聚。夫欲上下之信，唯至诚而已。苟尽其至诚，则何患乎其无助也。“簪”，聚也。簪之名，簪，取聚发也。或曰：卦唯一阳，安得同德之助？曰：居上位，而至诚求助，理必得之。四以阳刚，迫近君位，而专主乎《豫》，圣人宜为之戒，而不然者，《豫》，和顺之道也。由和顺之道，不失为臣之正也。如此而专主于《豫》，乃是任天下之事，而致时于豫者也。故唯戒以至诚，“勿疑。”

《象》曰：“由豫，大有得”、志大行也。

〈程传〉由己而致天下于乐豫，故为“大有得。”谓其志得大行也。